ສານອັຟກາ​ນິສຖານ ຕັດສິນໂທດ ປະຫານຊີວິດ ຊາຍ 4 ຄົນ ໃນຄະດີ​ທຸບ​ຕີ ຍິງຄົນ​ໜຶ່ງ ຈົນ​ຕາຍ
ພວກ​ຜູ້​ຊາຍ​ດັ່ງ​ກ່າວ ​ເປັນ​ສ່ວນ​ນຶ່ງ​ ຂອງພວກ​ຄົນ​ກຸ່ມ​ນຶ່ງ​ຈຳນວນ 49 ຄົນ ທີ່​ຖືກ​ດຳ​ເນີນ​ຄະດີ ໃນຂໍ້​ຫາ​ທຸບ​ຕີ ຜູ້ຍິງ ອາຍຸ 27 ປີ ຄົນ​ໜຶ່ງ ຈົນ​ຕາຍ ​ເມື່ອ​​ເດືອນ​ມີນາ​ຜ່ານ​ມາ.
ໃນວັນພຸດມື້ນີ້ ສານແຫ່ງນຶ່ງໃນອັຟການິສຖານ ໄດ້ຕັດສິນ ລົງໂທດ ປະຫານຊີວິດ ຊາຍ 4 ຄົນ ໃນຂໍ້ຫາກໍ່ເຫດໃຫ້ຝຸງ ຊົນທຸບຕີ ຜູ້ຍິງ ອາຍຸ 27 ປີ ຄົນໜຶ່ງ ຈົນຕາຍ ເມື່ອເດືອນ ມີນາຜ່ານມາ ພວກຜູ້ຊາຍດັ່ງກ່າວ ເປັນສ່ວນນຶ່ງ ຂອງພວກຄົນກຸ່ມນຶ່ງ ຈຳນວນ 49 ຄົນ ທີ່ຖືກດຳເນີນຄະດີ ໃນຖານມີສ່ວນກ່ຽວພັນ ກັບການໂຈມຕີ ດັ່ງກ່າວ ຊຶ່ງລວມທັງ ຕຳຫຼວດ 19 ຄົນ ທີ່ຖືກ ກ່າວຫາວ່າ ບໍ່ໄດ້ຢຸດຢັ້ງການໂຈມຕີນັ້ນ ຫລືບໍ່ກໍໄດ້ມີສ່ວນຮ່ວມ ໃນການໂຈມຕີອີກດ້ວຍ ໃນວັນພຸດມື້ນີ້ເຊັ່ນກັນ ສານນະຄອນຫລວງກາບູລ ຍັງໄດ້ຕັດສິນລົງໂທດຈຳຄຸກ ຈຳເລີຍ ອີກ 8 ຄົນ ເປັນເວລາ 16 ປີ ການກ່າວຫາ ທີ່ບໍ່ມີມູນຄວາມຈິງ ຕໍ່ຜູ້ເຄາະຮ້າຍ ນາງ Farkhuda  ວ່າ ນາງໄດ້ທຳລາຍ ພະຄຳພີ Quran ຂອງສາສະໜາອິສລາມ ໄດ້ເປັນເຫດກໍ່ໃຫ້ເກີດການໂຈມຕີ ທີ່ໂຫດຮ້າຍ ຕໍ່ຜູ້ກ່ຽວ ໃນໃຈກາງນະຄອນຫລວງ ຂອງອັຟການິສຖານ ເມື່ອວັນທີ 19 ມີນາຜ່ານມາ ພາບວີດີໂອ ຂອງການໂຈມຕີດັ່ງກ່າວ ສະແດງໃຫ້ເຫັນພວກຄົນຈຳນວນນຶ່ງ ທຸບຕີ ນາງ Farkhuda ແລະ ເອົາລົດແລ່ນຢຽບນາງ ກ່ອນຈະເອົາໄຟເຜົານາງ ຕໍ່ຈາກນັ້ນ ພວກເຂົາ ເອົາສົບຂອງນາງຖິ້ມລົງ ແມ່ນ້ຳກາບູລ ການຄາດຕະກຳນາງ Farkhuda ກໍ່ໃຫ້ເກີດມີການປະທ້ວງໃນອັຟການິສຖານ ແລະ ເຮັດ ໃຫ້ເກີດຄວາມໂກດແຄ້ນ ຢ່າງກວ້າງຂວາງໃນແຫ່ງອື່ນໆ ປະທານາທິບໍດີ ອັຟການິສຖານ ທ່ານ Ashraf Ghani ແລະ ອົງການສະຫະປະຊາຊາດ ໄດ້ກ່າວປະນາມ ການໂຈມຕີດັ່ງກ່າວ